Imtella' Frar 14, 2021 - Aġġornata 14 Ta' Frar, 2021 8:19pm Ritratti: Luke Zerafa Il-Kap Eżekuttiv ta' Infrastructure Malta, Fredrick Azzopardi, qal li f'sentejn u nofs mindu twaqqfet, l-aġenzija ġabret bi €3 miljun f'multi mingħand kuntratturi għal xogħol li nstab ma kienx ta' kwalità jew bi ksur tal-obbligi kuntrattwali. Intervistat fil-programm Insights fuq Television Malta, l-Inġinier Azzopardi ddefenda l-proġett propost fil-Bypass tal-Imrieħel li argumenta mhux se jsir biex jakkomoda l-karozzi iżda għal iktar sigurtà għan-nies u ċ-ċiklisti. Il-Kap Eżekuttiv ta' Infrastructure Malta, Fredrick Azzopardi, qal li mhux minnu li l-flyover proposta fil-bypass tal-Imrieħel se twassal biex jintilfu 20 tomna ta' art. Intervistat fil-programm Insights fuq Television Malta, l-Inġinier Azzopardi ċċara li l-proġett kollu, inkluż il-flyover, se jieħu 14-il tomna ta' raba'. Ċaħad li l-proġett se jsir biex ikunu aġevolati interessi kummerċjali fiż-żona filwaqt li argumenta li l-proġett ilu ppjanat mill-2014. Qal li bil-proġett, il-pont pedonali li sar fl-Imrieħel erba' snin ilu se jiżżarma għax mhux se jibqa' meħtieġ. "Se nwessgħu biex nagħmlu minn fejn jgħaddu ċ-ċiklisti, se nagħmlu bankina, se nagħmlu strixxa fejn se nkunu qed inħawlu s-siġar. Kieku forsi għedtli – kif ġie allegat – li minflok żewġ karreġġjati se jiġu tlieta hemmhekk forsi nasal nifhem u naqbel li isma' qegħdin inwessgħu għall-karozzi. Imma assolutament mhux il-każ." Dwar il-bini ta' roundabout ġdida f'Burmarrad, l-Inġinier Azzopardi ċaħad li din se tinbena biex taġevola lil terzi. Mistoqsi kif qed jiżguraw li jieħdu l-valur tal-flus imħallsa b'xogħol ta' kwalità fit-toroq, l-Inġinier Azzopardi qal li l-aġenzija qiegħda b'seba' għajnejn fuq il-kuntratturi. "Multi li waħħalna l-kuntratturi talli ma mxewx mal-obbligi kuntrattwali u talli ma tawx xogħol ta' kwalità – m'iniex ninkludi imma dawk it-toroq li kellhom jinqalgħu mill-ġdid a spsejjeż tal-kuntratturi – €3 miljuni. Kemm ilha Infrastructure Malta. €3 miljun waħħalna penali. L-ikbar waħda kważi €400,000 li waħħalt." Dwar il-bini ta' mogħdija bil-konkos fid-Dwejra, l-Inġinier Azzopardi qal li x-xogħol sar b'konsultazzjoni mas-Sovrintendenza tal-Patrimonju Kulturali filwaqt li f'partijiet oħrajn intuża materjal li jagħmilx ħsara lill-ambjent taż-żona. "Id-Dwejra kien hemm mogħdija diġà teżisti. Jiġifieri ma poġġejniex materjal fuq area li ma kinitx diġà passaġġ minn fejn jgħaddu vetturi. Li kien hemm hi triq li għal ħafna snin kienet qed tiġi ppeċjata jiġifieri ninsew forsi fis-snin li għaddew tpoġġa biċċiet ta' asfalt jew konkrit." Infrastructure Malta għandha f'idejha proġetti oħra fosthom fil-qasam marittimu. L-Inġinier Azzopardi qal li sal-aħħar tas-sena l-awtoritajiet mistennija jkollhom l-istampa kollha dwar il-proġett tal-mina bejn Malta u Għawdex biex tittieħed deċiżjoni dwar it-triq 'il quddiem tal-proġett.